# Simple Knowledge Organization System

Simple Knowledge Organization System (SKOS) és un vocabulari RDF per representar sistemes d'organització del coneixement com ara tesaurus, taxonomies, esquemes de classificació o llistes de paraules clau. En SKOS, els conceptes usats en aquests sistemes es poden identificar mitjançant URIs, se'ls pot donar noms en un o més llenguatges naturals, es poden organitzar en jerarquies informals i relacionar amb d'altres conceptes. SKOS fou desenvolupat pel W3C i adoptat com a estàndard el 2009.

## Termes principals de l'SKOS

A continuació s'expliquen alguns dels termes principals de l'SKOS. L'espai de noms del vocabulari SKOS és http://www.w3.org/2004/02/skos/core# i el seu prefix és skos. Aquest vocabulari usa també conceptes definits en el vocabulari RDF, que té l'espai de noms {{format ref}} http://www.w3.org/1999/02/22-rdf-syntax-ns# i el prefix rdf.
Els exemples es referiran al tesaurus de la Universitat de Barcelona, que s'ha formalitzat usant SKOS. L'espai de noms és {{format ref}} http://crai.ub.edu/thub/concept/ i el seu prefix serà thub. La figura mostra el fragment de la pàgina web corresponent a l'entrada Web semàntic del tesaurus. Aquesta entrada té l'URI http://crai.ub.edu/thub/concept/a11986608. Des de la mateixa pàgina es pot obtenir la serialització de les seves dades RDF en RDF/XML i JSON-LD.

### La classe Concept

La classe skos:Concept permet definir que un recurs, identificat mitjançant un URI, és una instància de la classe Concept. En l'exemple, trobem:
thub:a11986608 rdf:type skos:Concept
que ens permet indicar que el recurs (en aquest cas, una entrada del tesaurus) identificat per l'URI thub:a11986608 és una instància de skos:Concept.

### Les propietats prefLabel, altLabel i hiddenLabel

Aquestes propietats són una subpropietat de rdsf:label i ens permeten indicar els noms d'un concepte en una certa llengua. La propietat prefLabel indica el nom preferit del concepte, la altLabel indica un sinònim i la hiddenLabel indica un nom a usar per la indexació i la cerca.
En l'exemple trobem:
thub:a11986608 skos:prefLabel "Web semàntic"@ca
thub:a11986608 skos:prefLabel "Semantic web"@en
thub:a11986608 skos:prefLabel "Web semántica"@es
thub:a11986608 skos:prefLabel "Web sémantique"@fr
thub:a11986608 skos:altLabel "Web intel·ligent"@ca
thub:a11986608 skos:altLabel "Web semàntica"@ca
que defineox el nom de l'entrada del tesaurus en quatre llengües, i dos sinònims en català.

### Les propietats broader i narrower

Aquestes propietats s'usen per indicar que un concepte és més (broader) o menys (narrower) general que un altre. En aquest context, s'entén que és més/menys general si és un supertipus/subtipus o agregat/part d'un altre.
En l'exemple trobem:
thub:a11986608 skos:narrower thub:a13492500
thub:a11986608 skos:broader thub:a11821152
thub:a11986608 skos:broader thub:a12051615
on el primer indica que Dades enllaçades (thub:a13492500) és menys general que Web semàntic, i els altres dos que Web (thub:a11821152) i Xarxes semàntiques (Teoria de la informació) (thub:a12051615) són més generals que Web semàntic.

### La propietat related

La propietat skos:related s'usa per indicar que dos conceptes tenen alguna relació, sense especificar quina és exactament.
En l'exemple trobem:
thub:a11986608 skos:related thub:a13093058
on thub:a13093058 és l'entrada corresponent a Ontologies (Informàtica).

## Referències

* ↑ «SKOS Simple Knowledge Organization System Primer» (en anglès). [Consulta: 23 octubre 2018].
* 1 2 «[https://www.w3.org/TR/skos-reference/ SKOS Simple Knowledge Organization System Reference]» (en anglès). [Consulta: 23 octubre 2018].
* 1 2 Allemang, Dean; Hendler, Jim. Semantic web for the working ontologist. Effective modeling in RDFS and OWL (en anglès). Morgan Kaufmann, 2011. ISBN 9780123859655.
* ↑ Baker, Thomas; Bechhofer, Sean; Isaac, Antoine; Miles, Alistair; Schreiber, Guus «Key choices in the design of Simple Knowledge Organization System (SKOS)». Journal of Web Semantics, 01-05-2013, pàg. 35-49.
* ↑ «Thesaurus de la Universitat de Barcelona». Arxivat de l'original el 2018-06-27. [Consulta: 25 octubre 2018].